钦定古今图书集成/理学汇编/文学典/第118卷 > 徐濂
## 钦定古今图书集成/理学汇编/文学典/第118卷 > 徐濂

按《仪真县志》：“濂，字泗若，号湜仙。性资深隽，生平笃学
嗜古，有史才，读书足不窥户舍，舞象勺。未几，籍甚胶
庠，间补增广员。慕司马谈父子，一为文即摹画逼肖，
披古人文字读之，沉吟往复，辄忘昏晓。尝冬月坐火
奁上，烟满帘幄，手口皆不忍释。僮仆视之，絮褐焚已
尺许。或佳禽调舌，漉酒浇花，或月影风翻，焚香独卧”，
皆题咏不辍。好种花，醉醒其下，与二三好友断论古
人得失。按视架上书，卷帙次第皆不爽。即时形于梦
寐，谵谵諵諵，与鬼争辨。其向往专密，大率类此。所著
有《纬雯堂诗歌》《史游》《史论》《历代帝王世纪》若干卷，古
文称为擅长，惜志多不逮而死